
Махуэшхуэм зыхуагъэхьэзыр
Адыгей. Къалэ Советым-Хасэм и депутатхэм къащта унафэмкIэ республикэм и щыхьэр Мейкъуапэ и махуэр фокIадэм и 14-м ягъэлъэпIэнущ.
Мейкъуапэ и махуэшхуэ нэхъыщхьэм зыхуагъэхьэзырын щIадзауэ ар зэрекIуэкIыну программэр зэхагъэувэ. Хабзэ зэрыхъуауэ, Къалэм и махуэшхуэм ирихьэлIэу Соловьев зэкъуэшхэм я цIэкIэ щыIэ муниципальнэ саугъэтым и лауреатхэр ягъэлъапIэ, «Мейкъуапэ щIыхь зиIэ и цIыху» цIэр къэзылэжьахэм хуагъэфащэ.
Къалэдэсхэмрэ хьэщIэхэмрэ къапоплъэ псоми фIыуэ ялъэгъуа Iуэхугъуэхэр: махуэшхуэ жармыкIэ, къалэм зыIэригъэхьа лъагапIэхэм я гъэлъэгъуэныгъэ, фом и урысейпсо фестиваль, нэгъуэщIхэри.
Ухуэныгъэхэр къызэхеплъыхь
Къэрэшей-Шэрджэс. Республикэм и Iэтащхьэ Темрезов Ра-шид Черкесск къалэм и «ХытIыгу щхъуантIэ» зыгъэпсэхупIэ паркым КъШР-м и вице-премьер Уэз Муратрэ ухуэныгъэмрэ ЖКХ-мкIэ министр Смородин Сергейрэ лэжьыгъэ зэIущIэ щадригъэкIуэкIащ.
Иджыблагъэ къызэIуаха теннис джэгупIэр къызэпаплъыхьа нэужь, КъШР-м и Iэтащхьэм паркым теннисымрэ футболымкIэ академиехэр щыухуэным и проект-сметэ тхылъхэр игъэхьэзырыну Смородиным къалэн щищIащ. Къыхигъэщащ дунейм и сыт хуэдэ щытыкIэми емылъытауэ спорт Iуэхугъуэхэр щегъэкIуэкIынымкIэ сыт и лъэныкъуэкIи хуэщIа IэнатIэхэр къызэрагъэпэщын зэрыхуейр.
АдэкIэ республикэм и Iэтащхьэм Къэрэшей-Шэрджэсым щынэхъ ин, лIэужьыгъуэ куэд къызэщIэзыубыдэ физкультурэ-узыншагъэр щрагъэфIакIуэ комплексым и ухуэныгъэр зэрекIуэкIым щыгъуазэ зищIащ.
УЭРДОКЪУЭ Женя.
